Ministarstvo kulture objavilo je odobrene i odbijene projekte za Potporu za poticanje književnog stvaralaštva i o potpori za izdavanje knjiga u 2017. godini.



Po 42 tisuće kuna, bruto, među ostalim dobit će novinari Ante Gugo (Modre noći, roman) i Vedran Kukavica (Švabo se vraća, roman) kao i doajen Hrvoje Hitrec (Nikola Zrinski Čakovečki, roman). To je odlučilo povjerenstvo u sastavu Cvijeta Pavlović, Snježana Šetka, Tanja Belobrajdić, Mate Maras i Ratko Cvetnić koje je polugodišnju potporu dalo i stripovima kao što su "Vukovar: Haš" Nenada Barinića i "Tulipan" Frane Petruše, dok je tromjesečnu potporu u iznosu od 21.000 kuna dobio Dubravko Mataković za strip "Zgode i nezgode Ante Pavelića".



Znajući profil i rukopis autora, teško je povjerovati da je riječ o afirmativnom prikazu poglavnika NDH i autora "Liepe plavke". S druge strane knjižne rampe našao se i urednik i kritičar Kruno Lokotar koji je tromjesečnu potporu dobio za knjigu eseja "Žive slike", Emir Imamović Pirke za roman "Terorist", Sven Popović za roman "Ljubav među žoharima", zbirka poezije Jovice Škare "Druge beside", a pažnju plijene i "Pesimistični kardinalni stavovi" Helene von Druskowitz koje je s njemačkog prevela Ivana Skuhala Karasman...



I ovaj put zanimljiv je popis izostavljenih. Tatjana Gromača nije dobila potporu za roman "Na strmim čistinama", Marko Pogačar za zbirku poezije "Zemlja-zemlja", nagrađivani šibenski novinar pisac Antonio Barišić za roman "Nešto nalik sreći", zadarski doajen Tomislav Marjan Bilosnić za "Sto pjesama o tijelu" nije dobio ni sto kuna, kao ni "Generalov sin" Božice Brkan...



Poznati su i iznosi potpora za izdavače. Fraktura je dobila 372 tisuće kuna za 31 knjigu, VBZ 196, a Školska knjiga 190. tisuća. Čitatelje će radovati da su potporu dobili četvrta i peta knjiga "Moje borbe" Karla Ovea Knausgaarda,: "Genijalna prijateljica" i "Priča o novom prezimenu" Elene Ferrante ili novi prijevodi Etgara Kereta i Georgesa Pereca i knjige Andrije Škare i Luke Bekavca.



No i ovdje su zanimljivi popisi izostavljenih pa se već pisalo da potporu nisu dobile knjige Borisa Dežulovića, Miljenka Smoje, Predraga Lucića i Bobe Đuderije u izdanju riječkog Adamića ili knjige Damira Pilića i Karl-Markusa Gaußa. O potpori za izdavanje knjiga u 2017. godini odlučivalo je povjerenstvo u sastavu Nikica Barić, Vladimir Lončarević, Lahorka Plejić-Poje, Ervin Jahić i Slobodan Prosperov-Novak.